text: Puigdemont, a la CUP: 'El deute s'ha de pagar'
  Puigdemont, a la CUP: 'El deute s'ha de pagar'
  El president diu que està segur que la CUP complirà l'acord d'estabilitat
  El president de la Generalitat, Carles Puigdemont, ha dit en una entrevista al programa '8 al dia' que se sentia còmode amb la CUP, perquè, segons ell, el pacte amb Junts pel Sí és bo. 'Estic segur que la gent que signa un acord ho fa per complir-lo', ha dit.
  I ha afegit: 'La CUP és lleial a l'acord, sap perfectament que l'estructura del que hem de fer descansa en l'estabilitat parlamentària.' També s'hi ha referit amb aquestes paraules: 'No sóc cupòleg, però la CUP és un partit no convencional i alhora és una opció absolutament legítima.'
  Ara, sobre la demanda que ha fet la CUP en relació amb l'impagament del deute, ha apuntat: 'El deute s'ha de pagar perquè som un país seriós.' Però ha afegit: 'Una altra cosa és que en renegociem els interessos.'
  Possible consulta per a decidir sobre el projecte de BCN World
  També ha anunciat que el govern estudiava la possibilitat de fer una consulta al territori sobre el projecte de BCN World. 'Si finalment, per resoldre les interpretacions que hi ha, s'ha de fer una consulta al territori, estem disposats a fer-la', ha dit.
  Puigdemont ha defensat el projecte i ha dit que era 'd'una gran importància estratègica per a l'economia catalana', en una part de Catalunya 'molt castigada per l'atur'. Així mateix, ha anunciat que demà es reuniria amb el conseller delegat de Hard Rock, un dels grups inversors.